**SRBSKO - SLOVENSKI POSLOVNI FORUM**

**OB SKUPNEM ZASEDANJU VLAD SRBIJE IN SLOVENIJE**

PKS, Resavska 15, Beograd, 24.10.2016 ob 13:30

Nagovor predsednika GZS, Marjana Mačkoška:

* Spoštovani kolega Marko Čadež, predsednik Privredne komore Srbije,
* spoštovani gospodarstveniki, predstavniki vlad in institucij,
* dragi gosti in predstavniki medijev ….

Veseli me, da smo danes gostje in partnerji na vaši zbornici. Zahvaljujem se vam za izvrstno organizacijo poslovnega foruma in veliko zanimanje srbske poslovne javnosti za sodelovanje s Slovenijo. Veseli me tudi, da pomen gospodarskemu sodelovanju s svojimi rednimi skupnimi zasedanji pripisujeta tudi naši vladi. Skupno zasedanje vlad Srbije in Slovenije, ki se odvija danes, je tudi lepa priložnost, da naši vladi neposredno informiramo o naših skupnih poslovnih priložnostih, predlogih in načrtih. Hkrati pa opozorimo na naše potrebe in zahtevamo oblikovanje spodbudnega poslovnega okolja v obeh državah. Pred leti je gospodarstvo utiralo pot politiki na podobnih dogodkih z masovno udeležbo, sedaj je čas, da politika vrne uslugo.

Danes bomo v neposredni izmenjavi mnenj in predlogov na panelnih diskusijah in networkingih pregledali možnosti naprednih oblik sodelovanja na štirih področjih:

* digitalizaciji gospodarstva in države, ki je z razlogom pravi »globalni hit«, ki mu moramo slediti in ga lahko tudi sooblikujemo,
* okoljskih projektih, za katere vemo, da so velik izziv za Srbijo in velik izkustveni potencial Slovenije na tem področju,
* sodelovanja na področju turizma, predvsem pri oblikovanju skupnih turističnih produktov, s katerimi lahko nagovarjamo tako domači kot tretje trge ter
* na področju kmetijstva in živilsko predelovalne industrije, kjer Srbija ima pomembne konkurenčne prednosti in ji razvoj v tej smeri koristi.

Za uvod in popotnico v današnja soočanja in iskrenja idej dovolite, da vas obvestim, da je Slovenija trenutno v odlični gospodarski kondiciji z dobrimi obeti za nadaljnjo rast. Z 2,5-odstotno rastjo v prvem polletju se uvrščamo krepko nad povprečjem EU in zopet sledimo Višegrajski skupini. Morda presenetljivo za nekatere tradicionalno pesimistične slovenske in mednarodne analitike, vendar ne za nas. Na zbornici smo višjo rast od napovedane predvideli in napovedali. Računamo, da bodo naša pričakovanja in napovedi držala tudi v prihodnje. Osnovana so na 12 milijardni razdolžitvi gospodarstva v preteklih letih, sanacija bančništva in izredni vitalnosti slovenskega izvoza. To so dobri temelji za naprej. Seveda nas politika ne spremlja dovolj hitro. Obdavčitev podjetij in plač ostaja nestimulativna, delovna zakonodaja pa toga. Država s svojimi javnimi storitvami in usmerjanjem porabe evropskih sredstev sicer ustvarja določen del slovenskega bruto domačega proizvoda, a je ta prispevek manjši kot bi bil, če bi ga ustvaril zasebni sektor. Zavedamo se, da nismo več nizko cenovna država in ekonomija, a to tudi nikoli ni bila naša ambicija. Želimo pa biti atraktivni in agilni, tako v odnosu do domačih kot tujih zasebnih vlagateljev.

Povečana dodana vrednost, konkurenčnost in inovativnost slovenskega gospodarstva, ki je že primerljiva z evropsko, se odraža tudi v poslovanju s Srbijo. Lani smo dosegli zgodovinsko najvišji obseg medsebojne blagovne menjave – milijardo sto štirideset milijonov evrov. Tudi srbski izvoz v Slovenijo letos raste. Srbija je deveti največji zunanjetrgovinski partner Slovenije. Veseli nas, da so v Slovenijo v preteklih letih vstopili tudi prvi srbski investitorji in poslujejo dobro ter bodo s svojimi dobrimi praksami oplemenitili dodano vrednost svojih naložb. Slovenske investicije v srbsko gospodarstvo so se sicer znižale na milijardo evrov, a predvsem zaradi lastninskih preoblikovanj in poslovne konsolidacije nekaterih velikih investitorjev. Še vedno pa te investicije zagotavljajo nekaj deset tisoč delovnih mest in izvozno orientirano proizvodnjo, ki je motor tudi za lokalno ekonomijo. Slovenska podjetja v Srbiji odpirajo tudi razvojne oddelke, ker je kvaliteta in cena kadrov vabljiva. Vsaj v enem primeru srbske investicije v Slovenijo to velja tudi v obratni smeri (*op. Comtrade – Hermes*).

Kar se tiče Evropske unije, torej slovenskega domačega (notranjega) trga, ta ostaja naš najpomembnejši partner, vendar pa vemo, da je EU daleč od idealnega združenja. Danes stoji na razpotju in zdi se, da ji evropski narodi manj zaupajo. Slovensko gospodarstvo trdno stoji na stališču, da je zainteresirano za obstanek, razvoj in širitev Evropske unije, saj svobodno poslovanje na tem trgu krepi konkurenčnost in prispeva k razvoju in blagostanju. Hkrati pa, če je EU naš domači trg, je Zahodni Balkan, in s tem Srbija, za Slovenijo »naravni« trg. Konec koncev se nahaja v radiju 700 km, kjer se odvije velika večina naše mednarodne menjave. Zgodovinske, družinske, prijateljske in posledično trajne poslovne vezi pa tudi niso vprašljive in pomembno prispevajo k zaupanju in posledično rasti trgovine.

Želimo še okrepiti naš položaj na trgu Srbije ter vzpostavljati partnerske odnose v obojestransko korist. Morda je poslovanje na tem trgu specifično in ga naši zahodni sosedje težje razumejo in sprejmejo. Naša in vaša prednost in priložnost tako ostaja, da se poznamo in razumemo. ***A kada se završi protokolarni deo ovog skupa, razumet ćemo se još bolje, jer ćemo pričati otprilike na istom jeziku.***

Številčna udeležba na današnjem forumu potrjuje, da gospodarstveniki ocenjujejo, da sta trga dovolj prijazna in profitabilna, da ju kaže izkoristiti, razviti in ustvariti čim več poslovnih priložnosti. In njihovo mnenje šteje, ne naše. Dovolite torej, da vam na koncu zaželim dober dan na zbornici in veliko uspeha v utrjevanju in iskanju pravih poslovnih poti in idej.

Hvala.